กองทุนทหารไทยโกลบอลบอนด์สุดฮอต
กองทุนเปิดทหารไทย Global Bond Fund สุดฮอตแค่เดือนกว่าเพิ่มทุนสองครั้งเป็น 3,500 ล้านบาท ชูจุดเด่นนอกจากหารายได้จากดอกเบี้ย ตราสารหนี้แล้ว หาผลตอบแทนจากค่าเงินอีก
2 ก.ย. 2553

กองทุนเปิดทหารไทย Global Bond Fund สุดฮอตแค่เดือนกว่าเพิ่มทุนสองครั้งเป็น 3,500 ล้านบาท ชูจุดเด่นนอกจากหารายได้จากดอกเบี้ย ตราสารหนี้แล้ว หาผลตอบแทนจากค่าเงินอีก
นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน (บลจ.) ทหารไทย เปิดเผยว่า บริษัทฯได้จดทะเบียนเพิ่มทุนกองทุนเปิดทหารไทย Global Bond Fund ต่อเนื่องเป็นครั้งที่ 2 เป็นจำนวนที่เพิ่มขึ้นอีก 1,000 ล้านบาท ในวันที่ 1 ก.ย.ที่ผ่านมา ทำให้เงินทุนโครงการเพิ่มขึ้นเป็น 3,500 ล้านบาท เพื่อรองรับกระแสตอบรับที่เพิ่มขึ้นอย่างต่อเนื่อง
 การเปิดตัวกองทุนเปิดทหารไทย Global Bond Fund ซึ่งมีนโยบายเน้นลงทุนในหน่วยลงทุนของกองทุนรวมต่างประเทศเพียงกองเดียวคือกองทุน Templeton Global Bond Fund (Master Fund) ไม่น้อยกว่า 80% ของมูลค่าทรัพย์สินสุทธิของกองทุนโดยเฉลี่ยในรอบระยะบัญชี ถือว่าประสบผลสำเร็จเป็นอย่างมากยอดมูลค่าสินทรัพย์สุทธิภายใต้การจัดการของกองทุนเพิ่มสูงขึ้นอย่างต่อเนื่อง โดยนับแต่เปิดขาย IPO เมื่อต้นเดือนก.ค.ที่ผ่านมา มียอดจองซื้อสูถึง 699.70 ล้านบาท และมียอดซื้อเข้ามาอย่างต่อเนื่องทำให้มูลค่าทรัพย์สินสุทธิเท่ากับ 1,728 ล้านบาท ณ สิ้นเดือนส.ค.2553
 ทั้งนี้ บริษัทฯ ได้ทำการจดทะเบียนกองทุนเริ่มแรกกับสำนักงานคณะกรรมการกำกับหลักทรัพย์และตลาดหลักทรัพย์ จำนวน 1,500 ล้านบาท ไปเมื่อวันที่ 14 ก.ค.2553 และจดทะเบียนเพิ่มทุนครั้งแรกอีก 1,000 ล้านบาท เมื่อวันที่ 6 ส.ค.ที่ผ่านมา และล่าสุดได้จดทะเบียนเพิ่มทุนอีกครั้งเมื่อวันที่ 31 ส.ค.2553 อีก 1,000 ล้านบาท รวมเป็นมูลค่าเงินทุนจดทะเบียนโครงการทั้งสิ้น 3,500 ล้านบาท เพื่อรองรับการเติบโตของกองทุนในอนาคต
 สำหรับกองทุน Templeton Global Bond Fund ซึ่งเป็นกองทุนหลัก (Master Fund) นั้น เป็นกองทุนรวมต่างประเทศซึ่งจดทะเบียนใน Luxembourg โดยกองทุนดังกล่าว มีวัตถุประสงค์ในการลงทุนที่เน้นลงทุนในตราสารหนี้ภาครัฐ หน่วยงานหรือองค์กรที่ภาครัฐเป็นผู้ถือหุ้นใหญ่ และองค์กรหรือหน่วยงานที่จัดตั้งหรือสนับสนุนโดยรัฐบาลของประเทศต่างๆ (Supranational Entities) หรือ ตราสารภาคเอกชนในภูมิภาคต่างๆ ของโลก ในรูปของเงินตราสกุลต่างๆ ที่มีโอกาสหรือศักยภาพในการลงทุน ตามสัดส่วนที่เหมาะสมในสภาวะการลงทุนและปัจจัยที่เกี่ยวข้องกับการลงทุนในแต่ละขณะ    นอกจากนี้กองทุน Templeton Global Bond Fund ยังสามารถลงทุนในสัญญาซื้อขายล่วงหน้า (Derivatives) โดยรูปแบบการบริหารจะเป็นในลักษณะ Active Fund โดยเน้นการสร้างผลตอบแทนรวม (Total Return) ให้กับกองทุนในหลายรูปแบบรวมกัน เช่น รายได้จากดอกเบี้ยรับ ผลตอบแทนจากการเพิ่มขึ้นของราคาตราสารหนี้ และผลตอบแทนจากอัตราแลกเปลี่ยน โดย ณ วันที่ 31 ก.ค.2553 นั้น กองทุน Templeton Global Bond Fund มีขนาดกองทุน 28,990 ล้านเหรียญสหรัฐฯ (ประมาณ 907,334.65 ล้านบาท ณ อัตราแลกเปลี่ยน 31.298 บาทต่อ 1 เหรียญสหรัฐ) 
 “นอกเหนือจากการลงทุนในกองทุนหลักซึ่งเป็นกองทุนที่ได้รับความน่าเชื่อถือยิ่งแล้ว  สาเหตุที่ทำให้กองทุนเปิดทหารไทย Global Bond Fund ได้รับความสนใจจากผู้ถือหน่วยลงทุนเป็นอย่างมาก ก็คือ การกำหนดค่าใช้จ่ายโดยรวมในระดับต่ำ ความชัดเจนในการจัดการกองทุน และความสะดวกของช่องทางในการทำธุรกรรม ไม่ว่าจะเป็นลูกค้าสัมพันธ์ บลจ.ทหารไทย โทร 1725 ที่ลูกค้าสามารถทำรายการซื้อ ขาย สับเปลี่ยนผ่านเจ้าหน้าที่ หรือระบบโทรศัพท์อัตโนมัติ   ระบบการซื้อขายสับเปลี่ยนกองทุนผ่านสาขาธนาคารทหารไทยทั่วประเทศ  หรือตัวแทนการสนับสนุนการขายอื่นๆ รวมทั้งบริการอินเตอร์เน็ท www.tmbam.com ที่มีความสะดวกสบายสูงสุด ลูกค้าสามารถทำธุรกรรมซื้อขายสับเปลี่ยนกองทุน ผ่านการหักเงินฝากอัตโนมัติกับธนาคารชั้นนำในเขตกรุงเทพและปริมณฑลโดยไม่เสียค่าใช้จ่าย ถึง 8 แห่งคือ ธนาคารทหารไทย ธนาคารกสิกรไทย ธนาคารไทยพาณิชย์ ธนาคารกรุงศรีอยุธยา ธนาคารกรุงเทพ ธนาคารกรุงไทย ธนาคารยูโอบี และธนาคารธนชาต ”นายสมจินต์ กล่าว